Melléklet

**SZOMBATHELY MEGYEI JOGÚ VÁROS KÖZGYŰLÉSE**

**EGÉSZSÉGÜGYI SZAKMAI BIZOTTSÁGA**

**ÜGYRENDJE**

Szombathely Megyei Jogú Város Közgyűlésének Egészségügyi Szakmai Bizottsága a Szervezeti és Működési Szabályzat (a továbbiakban: SZMSZ) 49. §-ban, valamint a 60. § (2) bekezdésébenkapott felhatalmazás alapján működésének részletes szabályait a következőkben állapítja meg:

**I.**

**Általános rendelkezések**

**1. §**

**A bizottság megnevezése:** Szombathely Megyei Jogú Város Közgyűlésének

Egészségügyi Szakmai Bizottsága

**A bizottság rövidített megnevezése:** ESzB.

**2. §**

**Székhelye:**  Szombathely, Kossuth L. u. 1-3.

**3. §**

**Jogállása:** Szakmai bizottság. Feladatát a Közgyűlés a Szervezeti és Működési

Szabályzatban határozza meg.

**4. §**

**A szakmai bizottság tagjai:** A bizottság elnökének és tagjainak személyére a város érintett szakterületén dolgozó szakemberei közül a polgármester tesz javaslatot a Közgyűlésnek. A bizottság elnöke csak képviselő lehet. A bizottság összetételére nem vonatkozik a Magyarország helyi önkormányzatairól szóló törvénybenírt korlátozás.

A bizottság tagjainak száma: 13 fő

**5. §**

(1) **A szakmai bizottság általános feladata** az önkormányzati bizottság feladat és hatáskörébe nem tartozó, a Közgyűlés által meghatározott szakterületen és ügyekben;

a) szakmai állásfoglalások kialakítása;

b) szakvélemények készítése;

c) koncepciók és fejlesztési tervjavaslatok kidolgozása;

d) a terület helyzetének figyelemmel kísérése;

e) közgyűlési előterjesztések, önkormányzati rendelettervezetek kidolgozása és véleményezése, javaslattétel;

f) a szakterületre vonatkozó jogszabályok, közgyűlési határozatok végrehajtásának ellenőrzése.

g) javaslattétel a polgármesternek a bizottság feladatkörébe tartozó és a költségvetési rendeletben meghatározott alap előirányzatának felhasználására;

h) az éves költségvetési koncepció és a költségvetési rendelet, a zárszámadási rendelet tervezetének véleményezése;

i) javaslattétel a feladatkörébe tartozó intézmények vezetői munkakörére kiírásra kerülő pályázat feltételeire, valamint a vezetői munkakörre pályázók meghallgatása és véleményezése;

j) javaslattétel a feladatkörébe tartozó önkormányzati kitüntetés és díj odaítélésére.

(2) A szakmai bizottság nem szerve a közgyűlésnek,döntési joggal nem rendelkezik.

**6. §**

**A bizottság részletes feladatai:**

- javaslatot tesz a háziorvosi körzetek területének meghatározására, szükség esetén javaslatot tesz új praxisok létrehozására;

- javaslatot tesz egészségügyi intézmények létrehozására, működtetésére, megszüntetésére, vagy átszervezésére;

- vizsgálja a működtetés tárgyi feltételeinek helyzetét, az egészségügyi intézmények formáit, a személyi ellátottságot, a műszerezettség színvonalát, az egészségügyi dolgozók továbbképzési formáit, és szükség esetén javaslatot tesz a hibák, hiányosságok megszüntetésére;

- részt vesz az egészségügyi alapellátás felügyeletében, indokolt esetben javaslatot tesz a szükséges intézkedések megtételére;

- kapcsolatot tart a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztályávala város közegészségügyi-járványügyi helyzetének javítása érdekében;

- kapcsolatot tart a város lakosságának egészségügyi ellátásában résztvevő valamennyi egészségügyi intézménnyel;

- javaslatot tesz egészségügyi fejlesztés érdekében kiírt pályázaton való részvételre, közreműködik az önkormányzat nevében benyújtandó pályázat elkészítésében, illetve véleményezi azok tervezetét;

- a Közgyűlés, a bizottságok, a polgármester, alpolgármesterek kezdeményezésére véleményt nyilvánít egészségügyi kérdésekben;

- figyelemmel kíséri az Önkormányzat által vezetett, illetve felügyelt egészségügyi intézmények jogszabályszerű működését, szakmai munkáját, az Önkormányzat határozatainak végrehajtását;

- véleményezi a megüresedett alapellátási orvosi állásokra a kiírt pályázatokat közalkalmazotti jogviszonyban lévő orvosok esetében a Szombathelyi Egészségügyi és Kulturális Intézmények Gazdasági Ellátó Szervezete felé, vállalkozó orvosok esetében a polgármester felé;

- figyelemmel kíséri a közétkeztetés helyzetét;

- kapcsolatot tart az Egészséges Városok Szövetségével;

* véleményezi a háziorvosi, fogorvosi rendelési időket, valamint a háziorvosi, fogorvosi és ifjúság orvosi megállapodások tervezetét;
* figyelemmel kíséri a Kollegiális Vezető Háziorvosi és Fogorvosi Testület munkáját;
* véleményezi a Szombathelyi Egészségügyi és Kulturális Intézmények Gazdasági Ellátó Szervezete szervezeti és működési szabályzatát;
* javaslatot tesz a költségvetési rendeletben meghatározott egészségügyi kiadások felhasználására;
* megtárgyalja a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztályának éves beszámolóját;
* megtárgyalja az Országos Mentőszolgálat Nyugat-dunántúli Regionális Mentőszervezetének éves beszámolóját.

**II.**

**A bizottság működése**

**7. §**

1. A bizottság az SZMSZ, és asaját ügyrendje alapján működik.
2. A bizottság ülésén a tanácskozási rendre az SZMSZ-ben foglaltakat kell alkalmazni.

**8. §**

**A bizottság összehívása**

1. A bizottság ülését a bizottság elnöke hívja össze és vezeti. Az elnök távolléte esetére jogosult a helyettesítése iránt intézkedni. Amennyiben az elnök a helyettesítése iránti intézkedésben akadályoztatva van, a korelnök jogosult összehívni és levezetni a bizottság ülését.
2. A bizottság üléseit szükség szerint, a közgyűlés üléseihez igazodóan illetve az átruházott hatáskörben hozott döntések határidejéhez igazodóan tartja üléseit. Az ülések időpontját a bizottság elnöke határozza meg.
3. Az elnök köteles összehívni a bizottságot

* a Közgyűlés határozata alapján;
* a polgármester indítványára az indítvány kézhezvételétől számított 8 napon belül és a bizottság tagjai egynegyedének a napirendet tartalmazó írásbeli kérelmére 15 napon belüli időpontra.

1. A bizottság ülésén a polgármester, az alpolgármesterek, a tanácsnok, bármely képviselő, a jegyző, az aljegyző**,** az Egészségügyi és Közszolgálati Osztály vezetője tanácskozási joggal részt vehet. A polgármester, alpolgármesterek, jegyző és azaljegyző a Hivatal belső szervezeti egységének vezetőjét megbízhatja képviseletével (a bizottság tagjainak és állandó meghívottainak névsorát az 1. sz. melléklet tartalmazza).
2. A bizottság ülésére tanácskozási joggal meg kell hívni a feladatkörüket érintő napirendek tárgyalásához:

- a nemzetiségiönkormányzatok elnökeit,

- az előterjesztés elkészítéséért és végrehajtásáért felelős hivatali szervezeti egység vezetőjét.

- a Közgyűlés által felkért állandó meghívott szakértőt.

1. A bizottság tagja köteles írásban, e-mailben vagy szóban bejelenteni a bizottság elnökének, ha a bizottság ülésén való részvételben, illetőleg egyéb bizottsági megbízatása teljesítésében akadályoztatva van.

**9. §**

1. Az előterjesztéseket írásban és szóban lehet a bizottság elé terjeszteni.A bizottsági ülés meghívóját és a napirendi javaslatok anyagait elektronikus úton e-mailen, a közgyűlési bizottsági rendszeren, vagy postai úton kaphatja meg az a képviselő, vagy bizottsági tag, aki ez irányú igényét írásban bejelenti a polgármesternél.A bejelentésnek az elektronikus formátum megjelölése mellett tartalmaznia kell az adattovábbítás típusát, mely lehet elektronikus levél, vagy hagyományos módon kézbesített elektronikus adathordozó. A bejelentés visszavonásig érvényes. Szóbeli előterjesztés esetén legkésőbb a napirendi pont tárgyalásának megkezdéséig a határozati javaslatot, a rendelet-tervezetet, a hatásvizsgálatot, indokolást írásban ki kell osztani.
2. Bizottsági ülésre előterjesztést tehet.

* a Közgyűlés szervei (polgármester, bizottságok, jegyző, polgármesteri hivatal, társulás, részönkormányzat),
* az alpolgármester, tanácsnok, városi képviselők, aljegyző, akit polgármester erre felkér.

1. A bizottsági ülés meghívóját, a javasolt napirendek anyagaival együtt az üléselőttlegalább 5 nappal előbb kell kiküldeni. Rendkívüli ülésre szóló meghívót 3 nappal, sürgős esetekben pedig legalább 24 órával előbb kell kézbesíteni.

Halaszthatatlan esetekben az ülés előtt írásban kiosztott, vagy szóban előterjeszteni kívánt ügyek napirendre tűzéséről a bizottság az ülés megnyitása után – sürgősségi indítványként -határoz.

A sürgősségi indítványt az SZMSZ 14.§-ában foglalt személyek terjeszthetnek elő. Az indítványt indokolni kell. A sürgősségi indítványra egyebekben az előterjesztésekre vonatkozó szabályok vonatkoznak. A sürgősségi indítványként beterjeszteni kívánt előterjesztést legkésőbb az ülést megelőző napon 12 óráig lehet a polgármesternél benyújtani, amiről a bizottság elnökét is egyúttal tájékoztatni kell.A polgármester, az alpolgármesterek, a tanácsnok, a jegyző, és az aljegyző írásbeli előterjesztését a bizottság soron következő ülésén napirendre kell tűzni.

**10. §**

**Az ülés nyilvánossága**

1. A bizottság ülése nyilvános.

(2) A bizottság zárt ülést tart, illetőleg zárt ülést rendelhet el az Mötv. 46. § (2) bekezdésében felsorolt esetekben**.**

(3) A zárt ülésen a bizottság tagja, a polgármester, az alpolgármesterek, a tanácsnok, a városi képviselő, a feladatkörüket érintő napirendek tárgyalásánál a nemzetiségiönkormányzatok elnökei, a jegyző, az aljegyző, az Egészségügyi és KözszolgálatiOsztályának vezetője, az előterjesztést előkészítő, illetőleg végrehajtásáért felelős belső szervezeti egység vezetője, a jegyzőkönyvvezető, valamint meghívása esetén az érintett és a szakértő vehet részt.

(4) A zárt ülésről külön jegyzőkönyvet kell készíteni. A külön törvény szerinti közérdekű adat és közérdekből nyilvános adat megismerésének lehetőségét ebben az esetben is biztosítani kell.

**11. §**

## **Határozathozatal**

(1) A bizottság határozatképes, ha tagjainak több mint fele jelen van.

(2) A bizottság döntéseit egyszerű vagy minősített szótöbbséggel hozza. Egyszerű többség esetén a javaslat elfogadásához a jelenlévő bizottsági tagok több mint felének igen szavazata szükséges.

(3) Minősített többség szükséges személyes érintettség esetén a bizottsági tag kizárásához, zárt ülés elrendeléséhez, a sürgősségi indítvány napirendre tűzéséhez, a napirend elfogadásához, módosításához, titkos szavazás elrendeléséhez,ezen ügyrend elfogadásához és módosításához. A javaslat minősített többségű elfogadásához a megválasztott bizottsági tagok több mint a felének igen szavazata szükséges.

(4) Ha a szavazás eredménye felől kétség merül fel, bármely tag kérésére a szavazást egy alkalommal meg lehet ismételni.

(5) A bizottság határozatait nyílt szavazással hozza. Amennyiben a bizottság tagjainak egynegyedekéri, név szerinti szavazást kell elrendelni. A titkos szavazásra vonatkozó javaslatot a Mötv. 46. § (2) bekezdésében foglalt ügyekben a jelen lévő bizottsági tagok legalább egyharmada az adott napirendi pont tárgyalásának megkezdéséig az ülés elnökénél írásban köteles jelezni. A javaslatról a bizottság a napirendi pont tárgyalását megelőzően vita nélkül, minősített többséggel határoz.

(6) A bizottság állásfoglalásait, javaslatát, illetve szakvéleményét „Határozat” formájában jeleníti meg. Határozatait a naptári év elejétől kezdődően folyamatos sorszámmal és évszámmal kell ellátni a következők szerint:   
 határozatszám/év (hó és nap) ESzB. sz. határozat

**12. §**

## **Kizárás**

(1) A bizottsági döntéshozatalból kizárható az, akit, vagy akinek hozzátartozóját az ügy személyesen érinti. A személyes érintettséget az érdekelt köteles bejelenteni. A kizárásról a bizottságminősített többségű szavazással dönt. A kizárt bizottsági tagot a határozatképesség szempontjából jelenlévőnek kell tekinteni.

(2) A bizottsági tag már a döntés előkészítése során köteles haladéktalanul bejelenteni, ha az adott ügyben személyében, vagy hozzátartozója személyében érintett.

**13. §**

**Jegyzőkönyv**

(1) A bizottság üléséről az üléstől számított 15 napon belül jegyzőkönyv készül. A jegyzőkönyvnek tartalmaznia kell:

- az ülés helyét és idejét;

- a jelenlévő bizottsági tagok és meghívottak nevét, valamint azt, hogy a meghívott milyen minőségében vett részt és szólalt fel a bizottság ülésén;

- a javasolt, elfogadott éstárgyalt napirendi pontokat;

- az előterjesztéseket;

- az egyes napirendi pontokhoz hozzászólók nevét, részvételük jogcímét, a hozzászólásuk, továbbá az ülésen elhangzottak lényegét;

- a szavazásra feltett döntési javaslat pontos tartalmát;

- a határozathozatalban résztvevők számát;

- a határozathozatalból kizárt önkormányzati képviselő nevét és a kizárás okát;

- a jegyző jogszabálysértésre vonatkozó jelzését;

- a szavazás számszerű eredményét;

- a hozott határozat pontos szövegét a végrehajtásért felelősök és a határidő megjelölésével;

- a kisebbségi véleményt;

- az elnök rendfenntartással kapcsolatos és egyéb intézkedéseit;

- az ülésen elhangzottak egy részének szó szerinti rögzítésére vonatkozó kérést;

- a felvilágosítás kérését és az azokra adott választ.

A jegyzőkönyvet az elnök és egy tagírja alá.

(2) Indokolt esetben a bizottság elrendelheti a vitában elmondottak egy részének a jegyzőkönyvben történő szószerinti rögzítését. A bizottság tagja, illetve bármely felszólaló is kérheti hozzászólásának, vagy az arra történő reagálásnak szó szerinti rögzítését.

(3) A bizottsági határozatok egy példányát a Közgyűlés megnyitásáig meg kell küldeni a polgármesternek, az alpolgármestereknek, jegyzőnek és az aljegyzőnek.

(4) Az aláírt jegyzőkönyv egy példányát 8 munkanapon belül meg kell küldeni a polgármesternek, alpolgármestereknek, a jegyzőnekés az aljegyzőnek.

(5) Az ülésről hangfelvétel készül, amelyet a hatályos jogszabályi előírásoknak megfelelően kell megőrizni. A hangfelvétel megőrzéséről az Informatikai, Minőségügyi és Gondnoksági Kabinet gondoskodik.

(6) A határozatokat külön-külön a naptári év elejétől kezdődően folyamatos sorszámmal, évszámmal és a bizottság nevének rövidítésével kell ellátni, feltüntetve a végrehajtásért felelős személy nevét, és a határidőt.

Önkormányzati ügyekben a polgármestert, alpolgármestereket, a bizottság elnökét vagy tagját lehet végrehajtásért felelősként megjelölni. Egyúttal felelősként fel kell tüntetni a Hivatal azon belső szervezeti egységének vezetőjét, vagy vezetőit, akinek (akiknek) a feladat-, illetve hatáskörébe tartozik a határozat végrehajtásának szervezése.

(7) A határozatot az Egészségügyi és Közszolgálati Osztály – a jegyzőkönyv elkészülte után – haladéktalanul megküldi a végrehajtásért felelős személyeknek, valamint a megjelölt belső szervezeti egység(ek) vezetőjének (vezetőinek).

**14. §**

**Együttes ülés**

(1) Amennyiben ugyanazon ügyben két vagy több bizottság egybehangzó állásfoglalására vagy határozatára van szükség, a bizottságok az ügyben együttes ülést is tarthatnak.

(2) Az együttes ülés időpontjában, helyében és napirendjében az érintett bizottságok elnökei állapodnak meg.

(3) Együttes ülés esetén az egyes bizottságok határozatképességét külön-külön kell megállapítani. A vita lefolytatása után a bizottságok külön szavaznak.

(4) Ha a szavazás eredményeképpen a bizottságok döntése nem egybehangzó – az ügyintézési idő 30 nappal történő egyidejű meghosszabbítása mellett – az ügyet döntés végett a Közgyűlés következő ülésén kell előterjeszteni.

**III.**

**Szakvéleményezés**

**15.§**

A bizottság elnöke a bizottság állásfoglalásának, szakvéleményének kialakításához a kérdés előzetes vizsgálatára, tanulmányozására, az állásfoglalás, a szakvélemény tervezetének elkészítésére felkérheti a bizottság egy, vagy több tagját.

**IV.**

# **Vegyes rendelkezések**

**16.§**

(1) A bizottság működésének ügyviteli feladatait hivatalon belül az Egészségügyi és Közszolgálati Osztálylátja el.

(2) A bizottsági jegyzőkönyv határidőben történő elkészítéséért az Egészségügyi és Közszolgálati Osztályvezetője felelős.

(3) Az Egészségügyi és KözszolgálatiOsztály vezetőjének, valamint a köztisztviselőknek a bizottság működésével összefüggő konkrét feladatait és kötelezettségeit a Hivatal ügyrendje tartalmazza.

**17.§**

A bizottság tagja és a tanácskozási joggal meghívott köteles az ülésen tudomására jutott állami, szolgálati és üzleti titkot megőrizni. Titoktartási kötelezettsége bizottsági tagságának megszűnése után is fennáll.

**18.§**

Az Ügyrendben nem szabályozott kérdésekben az SZMSZ rendelkezései az irányadók.

Ez az ügyrend az elfogadása napján lép hatályba, ezzel egyidejűleg a Bizottság 2014. november 21. napján elfogadott ügyrendje hatályát veszti.

Szombathely, 2019. „ ”.

**/: dr. Kecskés László :/**

Az Egészségügyi Szakmai Bizottság

elnöke

Az Egészségügyi Szakmai Bizottság az ügyrendet a …./2019. (VI….) ESzB. számú határozatával fogadta el.

**1. melléklet**

**EGÉSZSÉGÜGYI SZAKMAI BIZOTTSÁG (13 fő)**

**A bizottság elnöke:**

**dr. Kecskés László** Városi képviselő

**A bizottság tagjai:**

Köcse Tamás Külső szakértő

Dr. Füredi Árpád Külső szakértő

Dr. Andits Tamás Külső szakértő

Dr. Sándor Csaba Külső szakértő

Dr. Schaffer Éva Külső szakértő

Dr. Prugberger Emil Külső szakértő

Dr. Prugberger László Külső szakértő

Dr. Kovács Lajos Külső szakértő

Turi Judit Külső szakértő

Schmidt András Külső szakértő

Dr. Scheid Sándor Külső szakértő

Jandrasits Anikó Külső szakértő

**Állandó meghívottak:**

Dr. Puskás Tivadar polgármester

Koczka Tibor alpolgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

Babicsné Dr. Tőke Erzsébet aljegyző

Dr. Bencsics Enikő az Egészségügyi és Közszolgálati Osztály vezetője

Mester Ágnes az Egészségügyi, Kulturális és Koordinációs Iroda vezetője

Halászné Dr. Józsa Erika egészségügyi és törvényességi ügyintéző, jegyzőkönyvvezető

Dr. Gyánó Gabriella járási tiszti főorvos

Vigné Horváth Ilona a Szombathelyi Egészségügyi és Kulturális GESZ igazgatója

Gyarmati Norbert a Humán Civil Ház vezetője